Diari Oficial de la Generalitat Valenciana


Sumari del DOGV 3687, del 14-02-2000 (2000/938)

RESOLUCIÓ de 26 de gener de 2000, del Servei Territorial d'Indústria i Energia d'Alacant, per la qual s'autoritza la línia aèria de mitjana tensió a 20 kV per a nova alimentació al CTI Barbacoa, al terme municipal de Finestrat, província d'Alacant, i es declara, en concret, la seua utilitat pública.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3687

Data del DOGV
:   14-02-2000

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2000/938


Organisme emissor
:   Conselleria d'Indústria i Comerç

Tipus de document
:   Resolució

RESOLUCIÓ de 26 de gener de 2000, del Servei Territorial d'Indústria i Energia d'Alacant, per la qual s'autoritza la línia aèria de mitjana tensió a 20 kV per a nova alimentació al CTI Barbacoa, al terme municipal de Finestrat, província d'Alacant, i es declara, en concret, la seua utilitat pública. [2000/S938]
  
Mitjançant Resolució d'aquest Servei Territorial d'Indústria i Energia, de data 29 d'abril de 1999, es va sotmetre a informació pública conjunta l'aprovació de projecte, autorització administrativa, declaració en concret d'utilitat pública, estudi d'impacte ambiental i la relació concreta i individualitzada de béns i drets afectats per la indicada línia elèctrica, després de la petició prèvia, a l'empara de l'article 5 del Reglament d'Expropiació Forçosa de l'entitat beneficiària, Iberdrola, SA.
  
Durant el període d'informació pública hi han presentat al·legacions: el senyor Miguel Climent Sebastián, que manifesta que la parcel·la afectada no és de la seua propietat; la senyora Elisa Díaz Perona, que manifesta el seu consentiment; i el senyor Rafael Ángel Mira Fornés, que s'oposa al projecte per considerar que la seua propietat es veu gravada amb una servitud el traçat de la qual s'articula per donar alimentació a un CTI que ja en disposa.
  
Les al·legacions van ser contestades per l'entitat beneficiària, que posava de manifest el següent: quant a l'al·legació del senyor Miguel Climent Sebastián, que el propietari de la parcel·la és Natur Salud; i quant a l'al·legació del senyor Rafael Ángel Mira Fornés, que el motiu pel qual es realitza la nova alimentació al CTI Barbacoa, és la necessitat d'eliminar la línia que actualment l'alimenta, atés que la indicada línia té el seu actual recorregut a través dels terrenys de la Sociedad Parque Temático d'Alacant, i que el traçat projectat s'ha realitzat procurant que les afeccions siguen les mínimes possible.
  
Amb data 30 de desembre de 1999, la Direcció General de Planificació i Gestió del Medi de la Conselleria de Medi Ambient de la Generalitat Valenciana, estimà acceptable, a efectes mediambientals, l'indicat projecte, sempre que es complisquen les mesures correctores proposades en el projecte i es complisquen determinades condicions.
  
Atés que s'han respectat en la major mesura possible els drets dels particulars, fent-los compatibles en els aspectes tècnics, econòmics i mediambientals amb un traçat racional de les instal·lacions, i sense perjudici de les corresponents indemnitzacions que s'hauran de determinar per mutu acord o mitjançant el corresponent expedient de preu just pel Jurat Provincial d'Expropiacions.
  
En virtut d'això, de conformitat amb el que s'ha disposat en el capítol III del Decret 2.617/1966, de 20 d'octubre (BOE del 24) i en els articles 53 i 54 de la Llei 54/1997, de 27 de novembre (BOE del 28 de novembre de 1997), aquest Servei Territorial d'Indústria i Energia ha resolt aprovar el projecte d'execució i autoritzar a Iberdrola, SA la instal·lació de la Línia aèria de mitjana tensió a 20 kV per a nova alimentació al C.T.I. Barbacoa, al terme municipal de Finestrat, província d'Alacant; i declarar-ne, al mateix temps, la utilitat pública en concret, establint-se en tot cas les següents prescripcions:
  
Primera
  
En tot moment haurà de complir-se tot el que s'estableix en el Decret 2.617/1966, d'instal·lacions elèctriques, i també en la Llei 54/1997, del Sector Elèctric.
  
Segona
  
El termini per a l'execució de les obres i instal·lacions serà de dotze mesos a partir de la data de l'ocupació real de les finques afectades.
  
Tercera
  
Les instal·lacions que s'autoritzen mitjançant la present resolució hauran de realitzar-se d'acord amb el projecte i la resta de documentació tècnica presentada, i quedaran especificades en les següents dades bàsiques: longitud 580 metres; origen i final: entroncarà en el suport núm. 14 de la LAMT al CTC Cantera i alimentarà el CTI Barbacoa.
  
Quarta
  
Els encreuaments especials i altres afeccions de béns de domini públic es realitzaran de conformitat amb les condicions imposades pels organismes competents en cada cas.
  
Cinquena
  
S'hauran de complir les condicions imposades en l'estimació d'impacte ambiental realitzada per la Direcció General de Planificació i Gestió del Medi de la Conselleria de Medi Ambient de la Generalitat Valenciana; i també les mesures correctores proposades en el projecte.
  
Sisena
  
Iberdrola, SA donarà compte de l'acabament de les instal·lacions a aquest servei territorial per al reconeixement definitiu i l'alçament de l'acta de posada en servei de les instal·lacions; sense aquest requisit no hi podran entrar en funcionament.
  
Setena
  
L'administració es reserva el dret a deixar sense efecte aquesta autorització en el moment en què es demostre l'incompliment de les condicions indicades per la declaració inexacta de les dades subministrades o una altra causa excepcional que ho justifique.
  
Contra aquesta resolució, que no posa fi a la via administrativa, es pot interposar recurs d'alçada davant el director general d'Indústria i Energia de la Conselleria d'Indústria i Comerç de la Generalitat Valenciana (c/ Colom, núm. 32, 46276 València), en el termini d'un mes comptat a partir del dia de la seua publicació, de conformitat amb el que determina l'article 114 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.